b'\n_START_ARTICLE_\nP\xc4\x83ucea, Sibiu\n_START_SECTION_\nPopula\xc8\x9bia\n_START_PARAGRAPH_\nLa recens\xc4\x83m\xc3\xa2ntul din 1930 au fost \xc3\xaenregistra\xc8\x9bi 678 de locuitori, dintre care 438 rom\xc3\xa2ni (64,6%), 121 maghiari (17,8%), 117 germani (17,2%) \xc8\x99.a. Sub aspect confesional popula\xc8\x9bia era alc\xc4\x83tuit\xc4\x83 din 436 ortodoc\xc8\x99i (64,3%), 117 evanghelici luterani (17,2%), 109 reforma\xc8\x9bi (16,1%) \xc8\x99.a._NEWLINE_Emigrarea sa\xc8\x99ilor \xc3\xaen Germania a dus la schimbarea compozi\xc8\x9biei etnice \xc8\x99i confesionale a satului. \xc3\x8en anul 2007 popula\xc8\x9bia era alc\xc4\x83tuit\xc4\x83 din 70% rom\xc3\xa2ni, 25% maghiari, 2,5% sa\xc8\x99i.\n_START_SECTION_\nA\xc8\x99ezarea\n_START_PARAGRAPH_\nLocalitatea este situat\xc4\x83 la nord de municipiul Media\xc8\x99, la o distan\xc8\x9b\xc4\x83 de 7\xc2\xa0km de acesta, pe r\xc3\xa2ul Valea Lung\xc4\x83, un afluent al T\xc3\xa2rnavei Mari.\n_START_SECTION_\nIstoria\n_START_PARAGRAPH_\nCercet\xc4\x83torii au descoperit \xc3\xaen perimetrul localit\xc4\x83\xc8\x9bii P\xc4\x83ucea vase de uz casnic de provenien\xc8\x9b\xc4\x83 roman\xc4\x83. Localitatea este atestat\xc4\x83 documentar din anul 1366, ca posesiune a episcopului catolic Dionisius de Alba Iulia.\n_START_SECTION_\nArta popular\xc4\x83\n_START_PARAGRAPH_\nCasele au cur\xc8\x9bi \xc3\xaenchise cu por\xc8\x9bi de lemn \xc3\xaen stil s\xc4\x83sesc, interioarele sunt \xc3\xaempodobite cu "blidare"-etajere de lemn, pline cu farfurii de ceramic\xc4\x83 policrom\xc4\x83. Deasupra lor sunt at\xc3\xa2rnate "\xc8\x99tergare", prosoape, cusute de obicei ca \xc8\x99i iile, cu alb \xc8\x99i negru, cu motive simple, ne\xc3\xaenc\xc4\x83rcate. Din interioarele \xc8\x9b\xc4\x83r\xc4\x83ne\xc8\x99ti, nu lipsesc nici "l\xc4\x83doaiele", canapele de lemn, care se restr\xc3\xa2ng ziua, iar seara se deschid \xc8\x99i se a\xc8\x99tern cu "strejace" umplute cu paie \xc8\x99i f\xc3\xa2n. P\xc4\x83turile de acoperit patul, numite "lepedeuri" sunt \xc8\x9besute iarna \xc8\x99i cusute \xc3\xaen motive vechi sau mai noi, dup\xc4\x83 originea fiec\xc4\x83ruia: rom\xc3\xa2nii cu culorile alb, negru, galben, ro\xc8\x99u \xc8\x99i verde, sa\xc8\x99ii \xc3\xaen culorile alb \xc8\x99i albastru, iar ungurii \xc3\xaen culorile ro\xc8\x99u, verde, alb \xc8\x99i negru. La fel \xc8\x99i mobilierul este deosebit colorat. Rom\xc3\xa2nii \xc3\xael prefer\xc4\x83 "natural", maro sau verde, ungurii colorat cu motive ornamentale ro\xc8\x99i, verzi \xc8\x99i albe, iar sa\xc8\x99ii, albastru cu motive multicolore._NEWLINE_Din p\xc4\x83cate unele tradi\xc8\x9bii s-au pierdut, ca de exemplu: \xc8\x99ez\xc4\x83toarele f\xc4\x83cute \xc3\xaen fiecare sear\xc4\x83 de iarn\xc4\x83. La acestea se c\xc3\xa2nta vocal \xc8\x99i cu fluierul, vioara \xc8\x99i "din frunz\xc4\x83" (un gen de muzicu\xc8\x9b\xc4\x83 arhaic\xc4\x83) \xc8\x99i a\xc8\x99a se p\xc4\x83strau \xc8\x99i se transmiteau doinele \xc8\x99i baladele, mai ales c\xc4\x83 la acestea participau mai multe genera\xc8\x9bii.'